SK Úradný vestník Európskej únie C 181/21

P7_TA(2013)0400

Gendercída (rodovo podmienené vraždenie): chýbajúce ženy?

Uznesenie Európskeho parlamentu z 8. októbra 2013 o gendercíde (rodovo podmienenom vraždení): chýbajúce ženy? (2012/2273(INI))

(2016/C 181/04)

Európsky parlament,

— so zreteľom na článok 3 Zmluvy o Európskej únii (ZEÚ), v ktorom sú zdôraznené spoločné hodnoty členských štátov, napríklad pluralizmus, zákaz diskriminácie, tolerancia, spravodlivosť, solidarita a rovnosť medzi mužmi a ženami, a článok 8 Zmluvy o fungovaní Európskej únie (ZFEÚ), v ktorom sa uvádza, že Únia sa vo všetkých svojich činnostiach zameriava na odstránenie nerovností a podporu rovnoprávnosti medzi mužmi a ženami, čím sa stanovuje zásada uplatňovania hľadiska rodovej rovnosti,

— so zreteľom na článok 19 ZFEÚ, ktorý hovorí o boji proti diskriminácii založenej na pohlaví,

— so zreteľom na článok 23 Charty základných práv Európskej únie,

— so zreteľom na Dohovor OSN z 18. decembra 1979 o odstránení všetkých foriem diskriminácie žien (CEDAW),

— so zreteľom na Pekinské vyhlásenie a akčnú platformu prijaté 15. septembra 1995 na Štvrtej svetovej konferencii o ženách a na svoje uznesenia z 18. mája 2000 (1), 10. marca 2005 (Peking + 10) (2) a 25. februára 2010 (Peking + 15) (3),

— so zreteľom na miléniové rozvojové ciele prijaté na Miléniovom samite OSN v septembri 2000, a najmä na miléniový rozvojový cieľ o podpore rodovej rovnosti a posilňovaní postavenia žien ako základného predpokladu na prekonanie hladu, chudoby a chorôb, dosiahnutie rovnosti na všetkých úrovniach vzdelávania a vo všetkých oblastiach práce, na rovnakú kontrolu zdrojov a rovnaké zastúpenie vo verejnom a politickom živote,

— so zreteľom na Európsky pakt pre rodovú rovnosť (2011 – 2020), ktorý prijala Európska rada v marci 2011,

— so zreteľom na Európsky konsenzus o rozvoji,

— so zreteľom na Dohovor o ľudských právach a biomedicíne,

— so zreteľom na usmernenia Európskej únie o podpore dodržiavania medzinárodného humanitárneho práva, treste smrti, mučení alebo inom krutom, neľudskom alebo ponižujúcom zaobchádzaní alebo trestaní, obhajcoch ľudských práv, ako aj o dialógoch v oblasti ľudských práv s krajinami, ktoré nie sú členmi EÚ, o podpore a ochrane práv dieťaťa, o násilí voči ženám a dievčatám a boji proti všetkým formám ich diskriminácie,

— so zreteľom na závery Rady z 2. decembra 1998, podľa ktorých bude každoročné posúdenie vykonávania Pekinskej akčnej platformy vychádzať z kvantitatívnych a kvalitatívnych ukazovateľov a referenčných hodnôt,

— so zreteľom na závery Rady z 2. a 3. júna 2005, v ktorých vyzvala členské štáty a Komisiu, aby posilnili inštitucionálne mechanizmy na podporu rodovej rovnosti a vytvorili rámec na posudzovanie vykonávania Pekinskej akčnej platformy v záujme ucelenejšieho a systematickejšieho monitorovania pokroku,

— so zreteľom na závery Rady z 5. a 6. decembra 2007 o preskúmaní vykonávania Pekinskej akčnej platformy inštitúciami EÚ a členskými štátmi, ako aj na sprievodnú správu portugalského predsedníctva, ktorá potvrdzuje ukazovatele týkajúce sa žien a chudoby,

— so zreteľom na oznámenie Komisie s názvom Stratégia rovnosti žien a mužov: 2010 – 2015, ktoré predložila 21. septembra 2010, a sprievodný pracovný dokument útvarov Komisie o opatreniach na vykonávanie stratégie,

— so zreteľom na pracovný dokument útvarov Komisie o akčnom pláne EÚ v oblasti rodovej rovnosti a posilňovania postavenia žien na obdobie 2010 – 2015,

— so zreteľom na spoločné vyhlásenie ministrov EÚ pre rodovú rovnosť zo 4. februára 2005 v súvislosti s preskúmaním Pekinskej akčnej platformy po desiatich rokoch, v ktorom okrem iného zopakovali, že jednoznačne podporujú úplné a účinné vykonávanie Pekinského vyhlásenia a akčnej platformy a budú ho presadzovať,

— so zreteľom na závery, ktoré 15. marca 2013 prijalo 57. zasadnutie Komisie OSN pre postavenie žien, v ktorých sa po prvý raz v medzinárodnom dokumente osobitne uznáva fenomén vrážd súvisiacich s pohlavím, tzv. femicíd,

— so zreteľom na spoločné vyhlásenie o prevencii výberu pohlavia na základe rodových stereotypov, ktoré predložili Úrad vysokého komisára Organizácie Spojených národov pre ľudské práva (OHCHR), Populačný fond OSN (UNFPA), Detský fond OSN (UNICEF), orgán OSN pre rodovú rovnosť a posilnenie postavenia žien (UN WOMEN) a Svetová zdravotnícka organizácia (WHO),

— so zreteľom na vyhlásenie a akčný program Medzinárodnej konferencie o populácii a rozvoji, ktorá sa uskutočnila v roku 1994 v Káhire, kľúčové akcie na jeho ďalšie vykonávanie, ako aj rezolúciu Valného zhromaždenia OSN č. 65/234 o činnostiach nadväzujúcich na Medzinárodnú konferenciu o populácii a rozvoji po roku 2014 (december 2010),

— so zreteľom na svoje uznesenie z 13. marca 2008 s názvom Rodová rovnosť a posilnenie postavenia žien v rozvojovej spolupráci (4), a najmä na jeho odsek 37,

— so zreteľom na svoje uznesenie zo 16. decembra 2010 o výročnej správe o ľudských právach vo svete v roku 2009 a politike Európskej únie v tejto oblasti (5), najmä na odsek 76, v ktorom sa zdôrazňuje potreba odstrániť všetky podoby diskriminácie a násilia voči ženám a dievčatám vrátane umelého prerušenia tehotenstva v závislosti od pohlavia plodu,

— so zreteľom na svoje uznesenie z 13. decembra 2012 o výročnej správe o ľudských právach a demokracii vo svete v roku 2011 a politike Európskej únie v tejto oblasti (6),

— so zreteľom na svoje uznesenie z 11. októbra 2007 o vraždení žien (feminicíde) v Mexiku a Strednej Amerike a o úlohe Európskej únie v boji proti tomuto javu (7),

— so zreteľom na článok 48 rokovacieho poriadku,

— so zreteľom na správu Výboru pre práva žien a rodovú rovnosť a stanovisko Výboru pre rozvoj (A7-0245/2013),

A. keďže gendercída je rodovo neutrálny pojem a označuje systematické, úmyselné a rodovo založené masové zabíjanie ľudí určitého pohlavia, ktoré je rastúcim, ale podceňovaným problémom v niekoľkých krajinách, a má smrteľné dôsledky; keďže táto správa skúma konkrétne príčiny, súčasné trendy, dôsledky a spôsoby boja proti praktikám selekcie na základe pohlavia, ktoré majú aj formu infanticídy (vraždenia novorodencov) a násilia vo forme výberu podľa pohlavia (ďalšie pojmy, ako sú „femicída/feminicída (vraždenie osôb ženského pohlavia), o ktorých už existuje osobitná správa Parlamentu (8), boli použité v súvislosti so zabíjaním žien a dievčat ako krajným prejavom diskriminácie a násilia voči ženám);

B. keďže napriek nedávnemu prijatiu právnych predpisov zameraných proti praktikám selekcie na základe pohlavia sa dievčatá v neúmernej miere stávajú terčom bezohľadnej sexuálnej diskriminácie, ktorá sa často rozširuje aj na nenarodené plody ženského pohlavia, predurčené na umelé prerušenie tehotenstva, alebo sú po narodení opustené či zavraždené len preto, že sú ženy;

C. keďže podľa odhadov bolo už v roku 1990 z demografického hľadiska o viac než 100 miliónov žien menej práve v dôsledku gendercídy (9); keďže podľa najnovších odhadov sa tento počet zvýšil už na takmer 200 miliónov žien (10);

D. keďže gendercída je globálnym problémom nielen v Ázii a Európe, ale aj v Severnej Amerike, Afrike a v Latinskej Amerike; keďže gendercída je spáchaná vždy vtedy, keď sa tehotná žena sama alebo pod tlakom cielene rozhodne neporodiť plod dievčaťa, pretože takýto plod sa považuje za bremeno pre spoločnosť;

E. keďže rovnováha v počte obyvateľov ženského a mužského pohlavia je obzvlášť narušená v Číne, v Indii a vo Vietname; keďže v roku 2012 v Číne na každých 100 novorodencov ženského pohlavia pripadlo 113 chlapcov a v Indii a vo Vietname bol tento pomer 112 chlapcov na každých 100 dievčat (11);

F. keďže rovnováha v počte obyvateľov mužského a ženského pohlavia je v Európe obzvlášť narušená v niektorých krajinách, pričom v roku 2012 sa na každých 100 narodených dievčat narodilo 112 chlapcov v Albánsku, Arménsku, Azerbajdžane a Gruzínsku (12);

G. keďže gendercída je najčastejšie najviac zakorenená v krajinách, v ktorých sa uprednostňujú synovia a v ktorých pretrváva rodová nerovnosť, diskriminácia a predsudky voči dcéram, a v niektorých prípadoch v krajinách, ktoré uplatňujú nátlakové vládne politiky;

H. keďže uprednostňovanie synov je hlboko zakoreneným javom a súčasťou dlhodobých tradícií, ktoré súvisia napríklad s dedením majetku, spoliehaním sa na synov z hľadiska ekonomickej podpory a zabezpečenia starnúcich rodičov, pokračovaním mena a rodovej línie, ako aj s túžbou vyhnúť sa starostiam s tradične vysokými nákladmi na veno pre dcéru, čo môže spôsobiť finančné ťažkosti;

I. keďže nedostatočné systémy sociálneho zabezpečenia, programy a možnosti poistenia pre rodiny v niektorých kultúrach môžu mylne viesť k uprednostňovaniu synov a k praktikám, pri ktorých sa uprednostňuje určité pohlavie;

J. keďže praktiky výberu dieťaťa podľa pohlavia narúšajú rodovú rovnováhu v spoločnosti, spôsobujú nevyvážený pomer medzi pohlaviami a majú tiež hospodárske a spoločenské dôsledky; keďže rodová nerovnováha vo forme prevahy mužov má vplyv na dlhodobú sociálnu stabilitu a vedie k celkovému nárastu kriminality, frustrácie, násilia, obchodovania s ľuďmi, sexuálneho otroctva, vykorisťovania, prostitúcie a znásilňovania;

K. keďže patriarchálna kultúra, v ktorej pretrváva uprednostňovanie synov, nielenže zachováva stereotypy, nedostatočnú demokraciu a rodovú nerovnosť, ale tiež diskriminuje ženy, a to sú prekážky, ktoré ženám bránia, aby si mohli v plnej miere uplatňovať rovnocenné zaobchádzanie a rovnocenné príležitosti vo všetkých oblastiach života;

L. keďže o pretrvávaní kultúry uprednostňovania synov v niektorých spoločnostiach môžu svedčiť praktiky, pri ktorých sa uprednostňuje určité pohlavie, vyššia miera úmrtnosti veľmi mladých dievčat a nižší počet dievčat zapísaných do škôl v porovnaní s chlapcami; aby bolo možné nájsť účinný spôsob, ako proti týmto javom bojovať, dôležité je preskúmať a zistiť, či sa tieto javy vyskytujú spoločne s ďalšími demokratickými deficitmi týkajúcimi sa dievčat, ako je napríklad horší prístup k výžive, vzdelávaniu, zdravotnej starostlivosti, hygienickým zariadeniam, zdravotne vyhovujúcej vode a sociálnej pomoci;

M. keďže v mnohých krajinách nie je možné riešiť demokratické deficity týkajúce sa žien v dôsledku chýbajúcich spoľahlivých štatistických údajov na monitorovanie narodení a úmrtí;

N. keďže posilnenie práv žien pomôže podporiť zmenu v správaní a sociálnom vnímaní, ktorá je potrebná na odstránenie praktík výberu podľa pohlavia z dlhodobého hľadiska;

O. keďže odstránenie praktík výberu podľa pohlavia je zložitý proces, ktorý si vyžaduje celé spektrum vzájomne prepojených prístupov a metód vrátane špecializovanej odbornej prípravy zdravotníckych pracovníkov, aby dokázali poskytovať poradenstvo a zabránili praktikám výberu podľa pohlavia v EÚ a na celom svete;

P. keďže na zmenu správania sa voči dievčatám a ženám je potrebné presviedčanie, politické opatrenia a osvedčené postupy, napríklad kampaň s názvom Záujem o dievčatá, ktorá je zameraná na zvýšenie informovanosti o hodnote dievčat v Číne, alebo program Balika Samriddhi Yojana, prostredníctvom ktorého sa dievčatám z chudobných rodín v Indii poskytuje finančná podpora na vzdelávanie;

Q. keďže úspešným príkladom je Južná Kórea, ktorej sa podarilo zvrátiť vysoko pokrivený pomer 114 narodených chlapcov na 100 dievčat z roku 1994 na 107 ku 100 v roku 2010 (13);

1. zdôrazňuje, že gendercída je zločinom a závažným porušením ľudských práv, ktoré si vyžaduje účinné spôsoby riešenia a odstránenie základných príčin vedúcich k patriarchálnej kultúre;

2. trvá na tom, že všetky štáty a vlády sú povinné presadzovať a chrániť ľudské práva a brániť diskriminácii, čo sú základné kroky na odstránenie všetkých typov násilia páchaného voči ženám;

3. vyzýva vlády, aby vypracovali a uplatňovali opatrenia presadzujúce zásadnú zmenu mentality a postojov voči ženám s cieľom bojovať proti škodlivým predsudkom a správaniu, ktoré spôsobujú pretrvávanie páchania násilia voči ženám;

4. vyzýva vlády, aby femicídu alebo gendercídu jednoznačne zaradili medzi trestné činy a aby vypracovali a zaviedli legislatívne opatrenia, ktorých cieľom bude vyšetriť prípady femicídy, postaviť násilníkov pred súd a zabezpečiť obetiam, ktoré útok prežijú, ľahký prístup k zdravotníckym službám a dlhodobú podporu;

5. zdôrazňuje, že podľa Dohovoru Rady Európy o predchádzaní násiliu voči ženám a domácemu násiliu a o boji proti nemu, ako aj podľa Pekinského vyhlásenia a akčnej platformy sa akýkoľvek nátlak na ženy zo strany rodiny alebo spoločnosti, aby podstúpili umelé porušenie tehotenstva v závislosti od pohlavia plodu, považuje za fyzické a psychologické násilie;

6. poukazuje na to, že odstraňovanie rodovo selektívnych praktík je zložitý proces, ktorý si vyžaduje viacero vzájomne prepojených prístupov a metód, od preštudovania základných príčin, kultúrnych a sociálno-hospodárskych faktorov charakteristických pre krajiny, kde sa preferujú potomkovia mužského pohlavia, cez organizovanie kampaní zameraných na práva a postavenie dievčat a žien až po zavedenie náležitých zákonov a predpisov; domnieva sa, že v širšom význame je presadzovanie rovnakého postavenia oboch pohlaví v každej spoločnosti jediný udržateľný spôsob, ako zabrániť ďalšiemu rozvoju rodovo selektívnych praktík;

7. zdôrazňuje, že je potrebné presadzovať hĺbkovú vedeckú analýzu a preskúmanie základných príčin praktík, pri ktorých sa uprednostňuje určité pohlavie, s cieľom podporiť výskum zvyklostí a tradícií, ktoré sú špecifické pre konkrétnu krajinu a ktoré môžu viesť k uprednostňovaniu niektorého pohlavia a mať dlhodobé následky pre spoločnosť, a vyzýva Komisiu, aby tak postupovala;

8. žiada detailnú analýzu príslušných finančných a hospodárskych príčin, ktoré vedú k rodovo selektívnym praktikám; vyzýva ďalej vlády, aby sa aktívne zaoberali problémami, ktoré ťažia rodiny a ktoré môžu viesť k nadbytku mužov;

9. zdôrazňuje dôležitosť vypracovania právnych predpisov zameraných proti výberu na základe pohlavia, ktoré by mali zahŕňať súbory predpisov v oblasti sociálnej ochrany žien, lepšie monitorovanie dodržiavania platných právnych predpisov a dôraznejšie zameranie sa na kultúrne a sociálno-hospodárske príčiny tohto javu s cieľom zaoberať sa touto problematikou udržateľným a kompletným spôsobom, podporovať rodovú rovnosť a aktívnu účasť občianskej spoločnosti;

10. vyzýva vlády, aby odstránili demokratické a právne deficity, bojovali proti pretrvávajúcim prekážkam, ktoré predstavujú diskrimináciu dievčat, zabezpečili dedičské práva žien, zaviedli vnútroštátne právne predpisy, ktoré ženám zaručujú rovnaké práva pred zákonom ako mužom vo všetkých oblastiach života, a aby posilnili ekonomické, politické a vzdelávacie práva dievčat a žien;

11. vyzýva Komisiu, aby podporila a nabádala na všetky typy iniciatív na zvýšenie informovanosti o diskriminácii na základe pohlavia vrátane gendercídy a aby našla účinné metódy na boj proti nej tým, že v rámci vonkajších vzťahov, humanitárnej pomoci a uplatňovania hľadiska rodovej rovnosti poskytne usmernenie a pomoc, vypracuje príslušné politiky a poskytne financovanie;

12. poukazuje na to, že neschopnosť posilniť postavenie žien a dievčat a neschopnosť vynaložiť dostatočné úsilie na zmenu spoločenských noriem a štruktúr má vážne právne, etické a zdravotné dôsledky, ohrozuje ľudské práva a môže mať dlhodobé následky, ktoré škodia danej spoločnosti;

13. zdôrazňuje, že podľa viacerých štúdií by nerovnováha v rodovej oblasti mohla viesť k nárastu obchodovania s ľuďmi na účely sobáša alebo sexuálneho vykorisťovania, k násiliu páchanom voči ženám, k sobášom detí a núteným manželstvám, k šíreniu nákazy HIV/AIDS a iných pohlavne prenosných chorôb; zdôrazňuje, že nerovnováha v rodovej oblasti tak predstavuje hrozbu pre spoločenskú stabilitu a bezpečnosť, a preto žiada, aby sa dôkladne preskúmali možné zdravotné, ekonomické a bezpečnostné dôsledky tohto špirálovitého nadbytku mužov;

14. podporuje relevantné reformy, trvalý monitoring a účinné vykonávanie právnych predpisov v oblasti rodovej rovnosti a zákazu diskriminácie, predovšetkým v krajinách s nízkym a stredným príjmom a v transformujúcich sa krajinách;

15. vyzýva Komisiu, aby sa intenzívne usilovala brániť výberu pohlavia na základe rodových stereotypov, avšak nie obmedzením prístupu k zdravotníckym službám a technológiám v oblasti reprodukcie, ale tým, že podporí ich zodpovedné využívanie, aby zaviedla a sprísnila usmernenia, poskytovala špecializovanú odbornú prípravu zdravotníckym pracovníkom, aby mohli poskytovať rady týkajúce sa praktík, pri ktorých sa uprednostňuje určité pohlavie, a týmto praktikám zabraňovať, pričom výnimkou by mali byť jedine odôvodnené prípady genetických ochorení spojených s konkrétnym pohlavím, a aby zabraňovala využívaniu a propagovaniu techník výberu pohlavia na účely takéhoto výberu a/alebo na účely zisku;

16. zdôrazňuje, že právne predpisy v oblasti riadenia alebo obmedzovania výberu pohlavia musia chrániť právo žien na prístup k legitímnym technológiám a službám sexuálneho a reprodukčného zdravia bez nutnosti manželovho povolenia, že také právne predpisy sa musia účinne vykonávať a osobám, ktoré zákony porušujú, sa musia ukladať primerané sankcie;

17. nabáda na užšiu zaangažovanosť a spoluprácu medzi vládami a zdravotníckou komunitou a žiada prísnejšie usmernenia v oblasti samoregulácie kliník a nemocníc ako aktívne opatrenie, ktorým sa predíde praktikám výberu pohlavia v rámci podnikateľskej činnosti v záujme finančného zisku;

18. vyzýva Komisiu a členské štáty, aby identifikovali kliniky v Európe, ktoré vykonávajú umelé prerušenia tehotenstva na základe výberu pohlavia, aby poskytli štatistiky o takejto praxi a vypracovali najlepšie postupy, ako tomu možno zabrániť;

19. uznáva, že zásadný význam pre boj proti sexizmu a vytvorenie spoločnosti, v ktorej sa naozaj uplatňuje zásada rovnosti mužov a žien, má zabezpečenie a presadzovanie práv žien a dievčat tak, že sa im poskytnú rovnaké možnosti, predovšetkým pokiaľ ide o vzdelanie a pracovné príležitosti; zdôrazňuje skutočnosť, že zlepšenie úrovne vzdelania, pracovných príležitostí a integrovaných zdravotných služieb vrátane zdravotnej starostlivosti v oblasti sexuálneho a reprodukčného zdravia žien má rozhodujúci význam v úsilí o odstránenie rodovo selektívnych praktík – počínajúc umelým prerušením tehotenstva až po vraždenie novorodencov – pri dosahovaní celkového hospodárskeho rastu v rozvojových krajinách a pri znižovaní chudoby; zdôrazňuje, že posilňovanie postavenia žien a zapojenie mužov má kľúčový význam v boji proti rodovej nerovnosti a pri presadzovaní zmien v správaní a spoločenských zmien potrebných na odstránenie rodovo selektívnych praktík z dlhodobého hľadiska;

20. vyzýva preto Komisiu, aby presadzovala také vzdelávacie a sociálne prostredie, v ktorom sa prejavuje rovnaká úcta obom pohlaviam a k obom pohlaviam sa pristupuje rovnako a v ktorom sa obe pohlavia uznávajú vďaka svojim schopnostiam a potenciálu, bez stereotypov a diskriminácie, a ktoré podporuje uplatňovanie hľadiska rodovej rovnosti, rovnosť príležitostí a rovnocenné partnerstvo;

21. vyzýva Komisiu a nalieha na príslušné medzinárodné organizácie, aby podporili vzdelávacie programy, ktoré posilňujú postavenie žien a umožňujú im zvýšiť sebaúctu, získať a uplatniť vedomosti, prijímať rozhodnutia a prevziať zodpovednosť za svoje životy, zdravie a zamestnanie a ktoré im umožnia viesť finančne nezávislý život;

22. vyzýva Komisiu, ESVČ a vlády tretích štátov, aby pripravili informačné kampane na podporu zásady rovnosti mužov a žien, ktoré by sa snažili zvýšiť povedomie o potrebe vzájomného rešpektovania ľudských práv oboch partnerov, najmä v oblasti vlastníckych práv, práva na prácu, primeranú zdravotnú starostlivosť, spravodlivosť a vzdelanie;

23. pripomína miléniové rozvojové ciele a zdôrazňuje, že prístup k vzdelaniu a zdravotnej starostlivosti vrátane sexuálneho a reprodukčného zdravia sú základné ľudské práva; zdôrazňuje, že v rámci dialógov a správ o miléniových rozvojových cieľoch, ako aj na ďalších medzinárodných fórach na výmenu skúseností je potrebné osobitne a konkrétne poukazovať na gendercídu a otázky selekcie na základe pohlavia;

24. zdôrazňuje, že schopnosť žien uplatňovať si práva sa nevyhnutne spája s ich možnosťou prijímať rozhodnutia samostatne a nezávisle od svojich partnerov, preto je zásadne dôležité zabezpečiť ženám prístup k vzdelaniu, práci, zdravotnej starostlivosti, jednoduchý prístup k antikoncepcii či bankovému účtu bez toho, aby na to potrebovali povolenie alebo súhlas inej osoby;

25. vyzýva vlády partnerských krajín, aby znížili poplatky za zdravotnú starostlivosť o deti, hlavne ženského pohlavia, ktoré niekedy zomierajú v dôsledku zlej alebo nedostatočnej starostlivosti;

26. vyzýva vlády, aby zlepšili prístup žien k zdravotnej starostlivosti, najmä prenatálnej a materskej, k vzdelaniu, poľnohospodárstvu, úverom a mikropôžičkám, podnikateľským príležitostiam a majetku;

27. žiada, aby sa osobitný dôraz kládol na vytvorenie podmienok pre solidaritu v rozvojových krajinách, okrem iného prostredníctvom vytvárania dôchodkových fondov, s cieľom znížiť ekonomickú záťaž rodín a jednotlivcov, a tým obmedziť ich závislosť od detí mužského pohlavia a ich uprednostňovanie;

28. zdôrazňuje, že praktiky výberu pohlavia pretrvávajú aj v bohatších regiónoch s gramotným obyvateľstvom;

29. nabáda na vytvorenie systémov podpory pre ženy a rodiny, ktoré by ženám poskytovali informácie a poradenstvo o rizikách a škodlivých účinkoch praktík, pri ktorých sa uprednostňuje určité pohlavie, a tiež na poskytovanie poradenskej služby a podpory ženám, na ktoré môže byť vyvíjaný tlak, aby sa zbavili ženského plodu;

30. nabáda občiansku spoločnosť a vládne orgány, aby vyvinuli spoločné úsilie s cieľom poskytovať informácie a organizovať verejné informačné kampane o negatívnych dôsledkoch praktík, pri ktorých sa vyberá určité pohlavie, na matku;

31. vyzýva Komisiu, aby poskytla technickú a finančnú podporu inovatívnym činnostiam a vzdelávacím programom, ktorých cieľom je podnecovať diskusiu o rovnocennosti dievčat a chlapcov a dosiahnuť, aby sa táto skutočnosť dostala do povedomia, a to využitím všetkých dostupných médií a sociálnych sietí, ako aj kontaktovaním a zapojením mladých ľudí, náboženských a duchovných vodcov, učiteľov, vedúcich predstaviteľov komunít a ďalších vplyvných osobností s cieľom zmeniť kultúrne vnímanie rodovej rovnosti príslušnej spoločnosti a zdôrazniť potrebu nediskriminačného konania;

32. žiada EÚ, aby do všetkých svojich partnerstiev a dialógov s rozvojovými krajinami zahrnula silný rodový aspekt a posilnenie postavenia žien, ako sa uvádza v Európskom konsenze o rozvoji; ďalej sa nazdáva, že je potrebné uplatňovanie rodového hľadiska vo všetkých etapách rozpočtovej pomoci, okrem iného presadzovaním dialógu so ženskými združeniami v rozvojových krajinách a zavedením rodovo rozlíšených ukazovateľov;

33. vyzýva orgány príslušných krajín, aby zlepšili systém sledovania počtu obyvateľov oboch pohlaví a zber štatistických údajov v tejto oblasti a aby v prípade akejkoľvek nerovnováhy prijali príslušné opatrenia na jej riešenie; v tejto súvislosti vyzýva EÚ, agentúry OSN a ostatných medzinárodných partnerov a partnerské vlády na užšiu vzájomnú spoluprácu;

34. vyzýva Komisiu a všetky príslušné zainteresované strany, aby prijali potrebné legislatívne a iné opatrenia a zabezpečili, aby bolo vykonávanie núteného umelého prerušenia tehotenstva a operácií s cieľom ukončiť tehotenstvo z dôvodu určitého pohlavia bez toho, aby o tom zainteresovaná žena dala vopred svoj informovaný súhlas, alebo aby vedela, čo príslušný zákrok znamená, kvalifikované ako trestný čin;

35. vyzýva vlády a všetky príslušné zainteresované strany, aby zabezpečili účinné vykonanie právnych predpisov o výbere pohlavia a aby boli voči tým, ktorí porušujú zákon, vyvodené príslušné sankcie;

36. vyzýva Komisiu, aby rozšírila spoluprácu s ostatnými medzinárodnými organizáciami a orgánmi, napríklad s Organizáciou Spojených národov, Svetovou zdravotníckou organizáciou, Detským fondom OSN, Úradom vysokého komisára OSN pre ľudské práva, Populačným fondom OSN a orgánom OSN pre rodovú rovnosť a posilnenie postavenia žien s cieľom zamerať sa na riešenie praktík, pri ktorých sa uprednostňuje určité pohlavie, a bojovať proti ich základným príčinám vo všetkých krajinách a aby zároveň spolupracovala s vládami, parlamentmi, rozličnými zainteresovanými stranami, médiami, mimovládnymi organizáciami, ženskými organizáciami a inými komunitnými subjektmi v záujme zvýšenia informovanosti o gendercíde a o spôsoboch jej prevencie;

37. vyzýva Komisiu a ESVČ, aby spolupracovali s vyššie uvedenými medzinárodnými organizáciami s cieľom riešiť praktiky výberu pohlavia a bojovať proti ich základným príčinám vo všetkých krajinách a aby zároveň vytvorili siete s vládami, parlamentmi, rozličnými zainteresovanými stranami, médiami, mimovládnymi organizáciami, ženskými organizáciami a inými komunitnými subjektmi v záujme zvýšenia informovanosti o gendercíde a o spôsoboch jej prevencie;

38. vyzýva Komisiu a ESVČ, aby v rámci rozhovorov o balíkoch opatrení v rámci humanitárnej pomoci považovali gendercídu za prvoradú otázku, ktorú by mali príslušné tretie krajiny riešiť, a aby ich zaviazali k tomu, aby považovali vykorenenie gendercídy za prioritu, zvýšili informovanosť o tomto probléme a vyvinuli tlak na jeho prevenciu;

39. vyzýva EÚ a jej partnerské krajiny, aby prostredníctvom rozvojovej spolupráce zlepšili sledovanie a zhromažďovanie údajov o pomere pohlaví pri narodení a aby prijali urýchlené opatrenie na riešenie prípadnej nerovnováhy; zdôrazňuje, že do dohôd o medzinárodnom obchode a o spolupráci by sa mali začleňovať aj doložky o ľudských právach týkajúce sa rodovej diskriminácie;

40. vyzýva Európsku úniu, aby zabezpečovala prístup založený na právach zahŕňajúci všetky ľudské práva a aby do programu rozvojovej politiky po roku 2015 ako kľúčový bod začlenila silný dôraz na posilnenie práv a podporu, rešpektovanie a naplnenie práv žien a dievčat vrátane ich sexuálnych a reprodukčných práv a na rodovú rovnosť ako nevyhnutné podmienky boja proti gendercíde;

41. tvrdí, že pri vykonávaní osobitných doložiek o zákaze nátlaku alebo donucovania vo veciach sexuálneho a reprodukčného zdravia dohodnutých na medzinárodnej konferencii v Káhire o populácii a rozvoji, ako aj právne záväzných medzinárodných nástrojov v oblasti ľudských práv, acquis communautaire a politických právomocí Únie v týchto veciach by Únia nemala poskytovať pomoc žiadnemu orgánu, organizácii ani programu, ktorý propaguje a podporuje riadenie alebo sa zúčastňuje na riadení akejkoľvek činnosti, v rámci ktorej dochádza k takému porušovaniu ľudských práv, ako je nútené prerušenie tehotenstva, nútená sterilizácia žien alebo mužov, určovanie pohlavia plodu na účel prenatálneho výberu pohlavia alebo infanticída;

42. poveruje svojho predsedu, aby toto uznesenie postúpil Rade, Komisii a vládam členských štátov.

(1) Ú. v. ES C 59, 23.2.2001, s. 258.

(2) Ú. v. EÚ C 320 E, 15.12.2005, s. 247.

(3) Ú. v. EÚ C 348 E, 21.12.2010, s. 11.

(4) Ú. v. EÚ C 66 E, 20.3.2009, s. 57.

(5) Ú. v. EÚ C 169 E, 15.6.2012, s. 81.

(6) Prijaté texty, P7_TA(2012)0503.

(7) Ú. v. EÚ C 227 E, 4.9.2008, s. 140.

(8) Dňa 11. októbra 2007 prijal Európsky parlament uznesenie o vraždení žien (feminicíde) v Mexiku a Strednej Amerike a o úlohe Európskej únie(EÚ) v boji proti tomuto javu. Parlament zopakoval svoje odsúdenie vraždenia žien vo svojej poslednej výročnej správe o ľudských právach prijatej v decembri 2010. O vraždení žien je zmieňujú aj usmernenia EÚ o násilí na ženách, ktoré prijala Rada EÚ v decembri 2008. V apríli 2009 predsedníctvo EÚ vydalo vyhlásenie, v ktorom privítalo začatie procesu IACtHR, a v júni 2010 vysoká predstaviteľka EÚ Catherine Ashtonová vydala v mene Európskej únie vyhlásenie, v ktorom vyjadrila obavy v súvislosti s vraždením žien v Latinskej Amerike, odsúdila „všetky formy rodového násilia a odporný zločin vraždenia žien“ a privítala rozsudok IACtHR.

(9) Amartya Sen, More Than 100 Million Women Are Missing, The New York Review of Books, zv. 37, č. 20, (20.12.1990), pozri: http://www.nybooks.com/articles/3408.

(10) United Nations Fact Sheet: International Women’s Day 2007, pozri: http://www.un.org/events/women/iwd/2007/factsfigures.shtml.

(11) Mapa sveta znázorňujúca pomer pohlaví pri narodení: http://en.worldstat.info/World/List_of_countries_by_Sex_ratio_at_birth

(12) http://en.worldstat.info/World/List_of_countries_by_Sex_ratio_at_birth.

(13) UNFPA: „Report of the International Workshop on Skewed Sex Ratios at Birth: Addressing the Issue and the Way Forward“ (Správa z medzinárodného seminára o zdeformovaných počtoch pohlaví pri narodení: riešenie problematiky a ďalší postup) 2011.